Meer skole gebruik aanlyn as amptelike onderrigmetode - Solidariteit WêreldSolidariteit Wêreld
Tuis › Nuuskantoor › Meer skole gebruik aanlyn as amptelike onderrigmetode
Meer skole gebruik aanlyn as amptelike onderrigmetode
Die Covid-19-pandemie het daartoe gelei dat skole regoor die wêreld oornag 'n nuwe metode van onderrig in gebruik moes neem. Onderwysers het in rekordtyd geleer hoe verskeie aanlyn platforms werk en het begin om lesse voor te berei wat oor die internet aangebied kon word. Dit is innovasie soos hierdie wat die onderwys bevorder, en ten spyte van die verwoesting wat die Covid-19-pandemie saai, is daar steeds rede om opgewonde te wees oor die toekoms.
In 2020 kon meer as 1,2 miljard kinders regoor die wêreld nie in die tradisionele klaskamer skoolgaan nie. Dit beteken egter nie dat hierdie kinders gedurende die jaar geen onderrig ontvang het nie. Dit beteken slegs dat onderwys soos ons dit ken dramaties verander het en dat die grootskaalse toename in e-leer, waardeur onderrig oor 'n afstand en op digitale platforms aangebied word, gevestig is en dat dit hier is om te bly.
Sonder dat onderwysers bewus was daarvan het hulle reeds die vierde industriële rewolusie (4IR) betree. Onderwysers het nuwe vaardighede aangeleer wat hulle in staat stel om tegnologie te gebruik vir die aanwending van aanlyn onderrigmetodes. Hulle het dus die geleentheid benut om hul vaardighede uit te brei en om die vaardighede waaroor hulle reeds beskik het, op 'n ander wyse aan te wend sonder dat hul werk deur 'n masjien vervang is. Die kern van die 4IR is dus dat mense met die hulp van tegnologie hulle vaardighede kan uitbrei om sodoende hulle werk te vergemaklik en ook sonder dat hulle hul werk daarvoor hoef in te boet.
Die vraag is egter of die onderwys en sy rolspelers hierdie geleentheid gaan aangryp en benut, veral ten opsigte van die waarde wat hernuwing vir die onderwys as geheel kan inhou, en veral ook omdat die huidige skoolkurrikulum leerders nie toerus met die nodige vaardighede wat vir die 4IR benodig word nie.
Navorsing deur die Wêreld- Ekonomiese Forum wys dat e-leer minder tyd in beslag neem (die gemiddelde skooldag is byna sewe ure lank, waar e-leer ongeveer die helfte van die tyd neem) en dat leerders se behoud van inligting drasties verhoog in vergelyking met die tradisionele onderrigmetode.
Hoewel daar uitdagings is wat in die pad van die onderrigmetode kan staan, soos toegang tot die internet of die nodige tegnologie soos 'n rekenaar, toesig by die huis deur 'n ouer of voog, en ook die nodige fondse vir skole om die metode ten volle te kan implementeer, meen sommige kenners dat die skuif na e-leer daartoe sal lei dat 'n nuwe onderwysmodel na vore sal kom wat aansienlike voordele vir leerders kan bied.
Sommige Suid-Afrikaanse skole staan reeds gereed om die toekoms op dié wyse aan te gryp. Rhenish Girls' High School in Stellenbosch het reeds besluit om volgende jaar 'n e-leerbenadering te volg en gaan vanaf 2021 'n innoverende aanlyn leeromgewing bied vir leerlinge wat nie deel kan wees van die huidige onderrigstelsel nie.
Volgens die skool wil hulle nie die bestaande skoolmodel vervang nie, maar hulle het agtergekom dat die huidige model dalk nie vir almal werk nie. Die aanlyn model is daarop gemik om leerders wat 'n klaskamer fisiek uitdagend vind omdat die klasse byvoorbeeld te groot is of omdat hulle dalk teen hul eie pas wil werk, wel die geleentheid te bied om skool op hierdie manier aan te pak. Dit gee ook ruimte aan leerlinge wat nie elke dag skool kan bywoon nie, om teen hulle eie pas met hul skoolwerk aan te gaan.
Groot wêreldgebeure soos die Covid-19-pandemie is dikwels die dryfveer vir vinnige innovasie wat op groot skaal toegepas word. Dit is belangrik om hierdie innovasie se volle potensiaal te benut.